* NACRT -

Na temelju članka 34. Zakona o komunalnom gospodarstvu (''Narodne novine'', broj 68/2018 i 110/2018) članka 4. Odluke o komunalnim djelatnostima na području Grada Poreča-Parenzo (''Službeni glasnik Grada Poreča - Parenzo'', broj 01/2019), članka 20. Odluke o uređenju prometa na području Grada Poreča-Parenzo (Službeni glasnik Grada Poreča-Parenzo, broj 05/18 i 11/19) i članka 41. Statuta Grada Poreča - Parenzo (''Službeni glasnik Grada Poreča - Parenzo'', broj 02/2013 i 10/2018), Gradsko vijeće Grada Poreča – Parenzo, na sjednici održanoj \_\_\_\_\_\_2020. godine, donijelo je

**O D L U K U**

**o povjeravanju obavljanja komunalne djelatnosti prijevoza robe i osoba**

**u pješačkim zonama na području Grada Poreča – Parenzo**

**Članak 1.**

Ovom Odlukom uređuje se obavljanje komunalne djelatnosti prijevoza robe i osoba u pješačkim zonama na području Grada Poreča – Parenzo.

Pod obavljanjem komunalne djelatnosti prijevoza robe i osoba u pješačkim zonama na području Grada Poreča–Parenzo podrazumijeva se dostava i opskrba prodavaonica i ugostiteljskih objekata te ostalo za potrebe svake fizičke i pravne osobe, obrtnika ili ustanove, električnim motornim vozilom nosivosti do 3,5 tona.

**Članak 2.**

Grad Poreč-Parenzo kao suvlasnik (u daljnjem tekstu: osnivač) povjerava obavljanje komunalne djelatnosti prijevoza robe i osoba u pješačkim zonama na području Grada Poreča – Parenzo, trgovačkom društvu Usluga Poreč d.o.o., Poreč-Parenzo, Mlinska 1, OIB 31073587765 (u daljnjem tekstu: Isporučitelj komunalne usluge).

**Članak 3.**

Obavljanje komunalne djelatnosti iz članka 1. ove Odluke povjerava se Isporučitelju komunalne usluge na neodređeno vrijeme dok je Isporučitelj komunalne usluge registriran za obavljanje povjerene komunalne djelatnosti.

**Članak 4.**

Isporučitelj komunalne usluge dužan je obavljati povjerenu komunalnu djelatnost kao javnu službu i postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje podnositi izvješće o poslovanju.

**Članak 5.**

Usluga prijevoza robe i osoba električnim dostavnim vozilom vrši se uz plaćanje odgovarajuće naknade koju kroz cjenik komunalne usluge određuje Isporučitelj komunalne usluge.

**Članak 6.**

Ova Odluka stupa na snagu osmog dana od dana objave u "Službenom glasniku Grada Poreča - Parenzo".